

**Τοποθέτηση της Γενικής Διευθύντριας του ΚΟΑ**

**για τις αντιδράσεις για την τουρκική σημαία σε διεθνή αγώνα στην Πάφο**

Η Γενική Διευθύντρια του Κυπριακού Οργανισμού Αθλητισμού Μαίρη Χαραλάμπους Παπαμιλτιάδη μίλησε στο Κυπριακό Πρακτορείο Ειδήσεων για τις αντιδράσεις που υπήρξαν για την τοποθέτηση τουρκικής σημαίας στην πλατεία Κένεντυ, λόγω του διεθνούς ποδηλατικού αγώνα Cyprus Gran Fondo που διεξάγεται στην Πάφο.

«Με τον ίδιο τρόπο που η Κυπριακή Δημοκρατία θα απαιτούσε την ανάρτηση της σημαίας της σε αγώνες που διοργανώνονται στην Τουρκία, μ’ αυτόν τον τρόπο ακριβώς πρέπει να πράξουμε και εμείς. Αυτή είναι η διεθνής πρακτική, την οποία ακολουθεί και ο ΚΟΑ», δήλωσε η Γενική Διευθύντρια του ΚΟΑ στο ΚΥΠΕ.

Η κα. Παπαμιλτιάδη είπε ότι λειτουργός του Δήμου Πάφου επικοινώνησε με τον ΚΟΑ και ζήτησε διευκρινίσεις για το αν θα έπρεπε να αναρτηθεί η τουρκική σημαία μαζί με τις υπόλοιπες σημαίες των χωρών των αθλητών που συμμετέχουν στον αγώνα.

«Η απάντηση του ΚΟΑ είναι ότι ασφαλώς και πρέπει να αναρτηθεί η σημαία, καθώς αυτή είναι η διεθνής πρακτική όσον αφορά τον αθλητισμό και όχι μόνο. Αυτό ακριβώς επιβεβαιώσαμε και με το Υπουργείο Εξωτερικών, ότι η πρακτική αυτή η οποία ακολουθήσαμε είναι και η σωστή. Σίγουρα είναι ευαίσθητο το θέμα, αλλά ο αθλητισμός ενώνει», απάντησε η Γενική Διευθύντρια του Οργανισμού.